|  |  |  |
| --- | --- | --- |
| Erb Arcidiecezy | Acta Curiae  Archiepiscopalis Cassoviensis | |
| *🖃  Arcibiskupský úrad, Hlavná 28, 041 83 Košice*  *🕿 (055) 68 28 111 web: ke-arcidieceza.sk e–mail: abukosice@abuke.sk* | |
| ACAC 6 (2014) | | 17. december 2014 |

**OBSAH**

[1. Úvodné slovo 2](#_Toc406572494)

[2. Dekanská porada 3](#_Toc406572495)

[3. Sv. omše na úmysel ordinára 3](#_Toc406572496)

[4. Štatistické výkazy a formuláre 3](#_Toc406572497)

[5. Deň zasväteného života 3](#_Toc406572498)

[6. Personalia 3](#_Toc406572499)

[7. Akademické hodnosti 3](#_Toc406572500)

[8. Mládež 4](#_Toc406572501)

[9. Ekonomické 4](#_Toc406572502)

[10. Referendum o ochrane rodiny 5](#_Toc406572503)

**PRÍLOHY**

*1. Pastiersky list*

*2. Výkazy - formuláre*

# Úvodné slovo

Drahí bratia kňazi,

blížime sa k záveru občianskeho roka. Znova 365 dní v službe Bohu a Božiemu ľudu, denne Liturgia hodín a meditácia nad Božím slovom, slávenie Eucharistie, vysluhovanie sviatostí, zvlášť svätej spovede, školská a farská katechéza, púte, stretnutia s mládežou, návšteva chorých doma a v nemocnici, v tichu izby príprava na homíliu a na hodiny náboženstva, vedenie farnosti.... čím ešte všetkým každodenným či mimoriadnym bol naplnený končiaci sa rok Sedembolestnej Panny Márie?

Čaká nás ešte posledná adorácia v tomto roku, ani nie tá spoločná, ale osobná – Majster a ja. Nutne sa vynorí aj otázka o sebe samom: *„Aký som?“*. Ťažko povedať nakoľko každý z nás na ňu dokážeme pravdivo odpovedať. A tak je možno lepšie znova sa zahľadieť na Eucharistického Krista a položiť otázku: *„Pane aký si Ty?“* A pri rekapitulácii 365 dní a doterajšieho života každý z nás môže konštatovať: *„Pane, náš Vládca aké vznešené je tvoje meno na celej zemi“* (Ž 8, 1). Tvoja dobrota a milosť ma sprevádzajú po všetky dni môjho života, Ty si môj Pastier, takže mi nič nechýbalo (por. Ž 23).

Nepochybne, nie že máme, ale musíme objavovať nesmiernu Božiu dobrotu, lásku, milosrdenstvo a starostlivosť o nás. Taký je Boh k nám. Zároveň si chceme uvedomiť, že sme dostali milosť byť v jeho službe pre dobro a spásu druhých. A za to sa chceme Pánu Bohu poďakovať.

V závere roka chcem za vašu horlivú a obetavú službu povedať jedno slovo pre vás: Ďakujem.

*arcibiskup*

# Dekanská porada

Oznamujeme vdp. dekanom, že dňa **29.01.2015 o 10:00** bude dekanská porada na ABÚ.

Do 20.01.2015 za svoj dekanát doručia kancelárii ABÚ štatistické výkazy, žiadosť o biskupskú službu, intenčné a kópie krstnej matriky.

# Sv. omše na úmysel ordinára

**V roku 2015:**

Všetci farári, farskí administrátori, kapláni a kňazi v osobitných službách diecézy (diecézna kúria, pastoračné centrá, duchovná správa nemocníc, seminár, teologická fakulta) odovzdajú milodar za 15 omšových štipendií z vlastného intencionára. Tým splnia povinnosť odslúženia sv. omší na úmysel ordinára. Povinnosť odovzdania uvedených milodarov sa nevzťahuje na kňazov na dôchodku, ktorí nie sú poverení pastoračnou službou; na rehoľníkov vo farskej pastorácii a na študentov v zahraničí.

# Štatistické výkazy a formuláre

**I. Vo farnosti**

Farári/farskí administrátori majú v závere kalendárneho roka 2014 oboznámiť veriacich so súhrnným prehľadom o živote farnosti, ktorý má obsahovať správu o duchovno-pastoračnej oblasti a tiež finančné vyúčtovanie z darov, ktoré venovali Cirkvi (kán. 1287 § 2), príjmy, výdaje a zostatok (aspoň tie najhlavnejšie položky). Koncoročné vyúčtovanie je potrebné pripraviť s farskou ekonomickou radou. Odporúčame štatistiky a vyúčtovanie uviesť aj vo farskom bulletine.

**II. Dekanovi odovzdať do 15.01.2015**

a) Vyplnený štatistický výkaz / *tlačivo v prílohe*

b) Žiadosť o biskupskú službu (požehnanie kostola, birmovka, odpust a pod.)

c) Svedectvo o odslúžených 15 sv. omšiach a milodar za ne a tiež za binované

d) Kópiu krstnej matriky – opis krstov za rok 2014

# Deň zasväteného života

Dňa **2.02.2015** sa v Dominikánskom kultúrnom centre Veritas v Košiciach bude sláviť deň zasväteného života.

*Program*: 9:30 – sv. omša v dominikánskom kostole Nanebovzatia Panny Márie

               11:00 – prednáška          12:30 – obed a príležitosť k neformálnej komunikácii

Každá rehoľná komunita dostane osobitnú pozvánku aj s návratkou.

# Personalia

Dp. **Petrigal** **Marek,** kaplán v Stropkove, od 13.12.2014 za výpomocného duchovného do farnosti Zemplínsky Branč (1195/14).

# Akademické hodnosti

Dp. **Novák** **Vladimír** dosiahol dňa 24.09.2014 na Vysokej škole Danubius, Fakulte sociálnych štúdií akademický titul doktor filozofie (PhDr.). *K úspechu blahoželáme*.

# Mládež

**14. 03.2015 *volejbalový turnaj mladých*** v Prešove. Prihlášky na www.premladez.sk.

**11.04.2015 *arcidiecézne stretnutie mládeže***

**Domček – Vysoká nad Uhom 2015**

|  |  |  |  |
| --- | --- | --- | --- |
| 13.-15.02. | 64. púť radosti | 31. 07.-2. 08. | P 15 Poprad |
| 6. - 8.03. | víkend dobrovoľníkov | 13.-17.08. | 7. festival radosti |
| 24.-26.04. | 17. púť zrelosti | 30.08. | 22. púť rodín |
| 29.-31.05. | 65. púť radosti | 16.-18.10. | 67. Púť radosti |
| 28.06. | 21. púť rodín | 20.-22. 11. | 18. púť zrelosti |

# Ekonomické

**I. Dovolenka za rok 2014 a rok 2015**

Žiadame všetkých kňazov, aby si dovolenku za rok 2014 (prenesených 5 dní) vyčerpali **do 31.03.2015.** Čerpanie novej dovolenky z roka 2015 nahláste priebežne počas celého roka, **najneskôr do 30.11.2015**. Do nasledujúceho roka je možné preniesť najviac 5 dní.

**II. Dočasná pracovná neschopnosť (PN-ka)**

Po vystavení *„Potvrdenia o dočasnej pracovnej neschopnosti“* lekárom je dôležité:

- príslušné časti potvrdenia, na zadnej strane v časti *„Vyhlásenie poistenca“*, podpísať a neodkladne poslať do 3 pracovných dní na ekonomické oddelenie ABÚ,

- na potvrdení uvádzať správny názov zamestnávateľa – Rímskokatolícka cirkev, Arcibiskupstvo Košice, (nie: Arcibiskupský úrad, Košice, farský úrad a pod.)

- ak si súčasne uplatňujete nárok na nemocenské z viacerých poistení, t.z. aj na školách, ste povinní od lekára vyžiadať a následne predložiť potvrdenie o dočasnej pracovnej neschopnosti každému zamestnávateľovi.

**III. Zdravotná poisťovňa**

Žiadame nahlásiť zmenu zdravotnej poisťovne od 01.01.2015.

**IV. Zbierky 2015**

|  |  |  |
| --- | --- | --- |
| variab.symbol | názov zbierky | dátum |
| 910 09 | **Na dokončenie ACM + UPC** | 25.01.2015 |
| 910 04 | **Podporný fond**  zvonček z jednej nedele zo všetkých sv. omší  a kostolov | do 31.01.2015 |
| 910 20 | **Charita** – *jar* | 22.02.2015 |
| 910 22 | **Fond na ochranu cirkevného majetku** | do 31.03.2015 |
| 910 02 | **Boží hrob** – *Veľký piatok a Biela sobota* | 3. - 4.04.2015 |
| 910 03 | **Kňazský seminár** | 26.04.2015 |
| 910 35 | **Masmédia** | 17.05.2015 |
| 910 29 | **Dobročinné diela Svätého Otca** | 5.07.2015 |
| 910 35 | **Rádio Lumen** | 20.09.2015 |
| 910 06 | **Misie** | 18.10.2015 |
| 910 11 | **Katechetický fond** | do 31.10.2015 |
| 910 13 | **Zachráňme katedrálu** | 15.11.2015 |
| 910 20 | **Charita** – *jeseň* | 29.11.2015 |
| 910 16 | **Jasličky –** *prvý deň* | 25.12.2015 |
|  | | |

Finančné prostriedky zo zbierky odošlite do 2 týždňov od konania zbierky. Zbierky – okrem zbierok na charitu – sa majú odviesť na účet ABÚ 243512/0200. Nezabudnite uviesť variabilný symbol zbierky a pri prevode z účtu aj špecifický symbol farnosti.

**V. *Obežník ACAC* –** VS **910 07 a *Taxy –*** VS **910 23**

Farnosti, ktoré majú vyplatiť *taxy* za rok 2014, dostávajú k tomu poukážku s uvedenou sumou. Uhradia poukážkou alebo prevodom do 31.01.2015.

Poplatok pre odberateľov ACAC je **6,50** €. Farnosti platia po **10,- €** z dôvodu príloh pre farnosti. Dp. farári uhradia za svojich kaplánov á 6,50 z farského fondu spoločnou poukážkou alebo bankovým prevodom. Poplatok vyplaťte do 15.05.2015. Neuhrádzajú: biskupské úrady a kňazi dôchodcovia mimo duchovnej správy.

**VI. Finančná uzávierka**

Do **15. januára 2015** dp. farári/farskí administrátori predložia dp. dekanovi na kontrolu účtovné doklady, Denník príjmov a výdavkov za rok 2014 taktiež Výkaz o hospodárení v dvoch vyhotoveniach a archiváciu z programu Step na CD nosiči.

Dekani predložia účtovné doklady, Výkaz o hospodárení v dvoch vyhotoveniach, Denník príjmov a výdavkov za rok 2014 spolu s archiváciou na CD nosiči ekonomickému oddeleniu najneskôr **do 29.01.2015**. Tiež doručia Výkazy o hospodárení farností (v dvoch vyhotoveniach) a CD nosiče s archiváciou uzávierky všetkých farností svojho dekanátu.

Výkaz o hospodárení za rok 2014 – *nie je prílohou obežníka, keďže si ho každý vytlačí priamo z programu.*

*V nutnom prípade je uverejnený na stránke arcidiecézy: www.ke-arcidieceza.sk/dokumenty/formulare/, v sekcii „Ekonomické“; alebo požiadajte oň na e-mailovej adrese: jencik@abuke.sk alebo telefonicky na čísle 055/6828 234.*

# Referendum o ochrane rodiny

Všeľudové hlasovanie o zachovaní súčasného právneho stavu bude 7. februára 2015. Ak si dobre naštudujete jeho obsah, ľahko zistíte, o akú vážnu záležitosť ide. Je našou spoločnou zodpovednosťou, aby sme sa zasadili za jeho úspech. Aby ste boli vy sami dobre rozhľadení v problematike, poslali sme vám už doteraz viacero e-mailov s informáciami. V osobitnom obale pre vás dp. Dušan Škurla pripravil praktické materiály na tlač a distribúciu vo farnosti. Ohlasujme pravdu o dôstojnosti manželstva a rodiny, ako aj o vážnych ohrozeniach zo strany genderizmu. To je najlepšia príprava na referendum.

**Požehnané sviatky Narodenia Pána,**

**veľa Božích milostí, pokoja, zdravia a radosti v celom Novom roku.**

|  |  |  |
| --- | --- | --- |
|  | **✠ Mons. Bernard Bober** |  |
|  | ***arcibiskup-metropolita*** |  |
|  |  |  |
|  |  | Mons. Juraj Kamas |
|  |  | *kancelár* |